《琵琶洲》
宋代·严粲

琵琶古怨犹凄清，何年一抹横烟汀。人言随波高下如浮萍，神烟背负能亭亭。

不知水仙宫殿碧皎洁，玉弦遥映云锦屏。胡沙万里音尘绝，独与鹦鹉愁青冥。

天际归舟认髣髴，江头寒月伤伶仃。悄然夜久天籁起，往往恍惚游百灵。

秋风袅袅兮水泠泠，俗耳筝笛兮谁能听。我眼如耳耳如鼻，妙处不言心独醒。

钧天住奏三千龄，石钟水乐遗林坰，岂有宝器终飘零。

一朝詄荡开天扃，帝命下取呵六丁。陶梭共起变化随雷霆，古馀山色空青青。

作者简介：邵武人，字明卿，一字坦叔。官清湘令，精《毛诗》，尝自注诗，名曰《严氏诗缉》，以吕祖谦《读诗记》为主，而杂采诸说以发明之，间亦断以己意。